Document ID: 32008R1086

KOMISIJOS REGLAMENTAS (EB) Nr. 1086/2008
2008 m. lapkričio 5 d.
kuriuo iš dalies keičiamas Komisijos reglamentas (EB) Nr. 1438/2003, nustatantis Tarybos reglamento (EB) Nr. 2371/2002 III skyriuje išdėstytos Bendrijos laivyno politikos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 12 straipsnio 1 dalį,
kadangi:
(1)
Reglamento (EB) Nr. 2371/2002 12 straipsnyje nustatyta, kad Komisija kiekvienai valstybei narei nustato atskaitos lygius, išreikštus su tos valstybės narės vėliava plaukiojančių Bendrijos žvejybos laivų bendro žvejybos pajėgumo GT ir kW rodikliais. Komisija šiuos atskaitos lygius nustatė 2003 m. rugpjūčio 12 d. Reglamente (EB) Nr. 1438/2003, nustatančiame Tarybos reglamento (EB) Nr. 2371/2002 III skyriuje išdėstytos Bendrijos laivyno politikos įgyvendinimo taisykles (2).
(2)
Pagal Reglamento (EB) Nr. 1438/2003 1 straipsnį, tas reglamentas taikomas Bendrijos žvejybos laivų, išskyrus vien akvakultūroje naudojamus arba atokiausiuose Prancūzijos, Portugalijos ir Ispanijos regionuose registruotus laivus, bendram žvejybos pajėgumui.
(3)
Reglamento (EB) Nr. 1438/2003 I priedo 1 išnašoje nustatyta, kad atskaitos lygiai gali būti peržiūrimi, siekiant atsižvelgti į laivus, kurie buvo iki 2002 m. gruodžio 31 d., tačiau to priedo lentelės sudarymo dieną buvo neįtraukti į MAGP IV arba neįregistruoti.
(4)
2006 m. rugsėjo 26 d. Nyderlandai informavo Komisiją, kad keletas laivų, kurių žvejybos pajėgumas šiuo metu įtrauktas į tos valstybės narės atskaitos lygius, yra naudojami vien tik akvakultūroje, ir paprašė Komisijos sumažinti Bendrijos žvejybos laivų, plaukiojančių su Nyderlandų vėliava, bendro žvejybos pajėgumo atskaitos lygius 15 540 GT ir 39 258 kW.
(5)
Šiuo metu į Airijos laivyno atskaitos lygius neįtraukta dalis mažų laivų, daugiausiai žvejojančių tų rūšių, kurioms netaikomos kvotos, žuvis. Nors šių laivų žvejybos pajėgumas įtrauktas į MAGP IV tikslus, nustatant atskaitos lygius šių laivų registracija dar nebuvo baigta. 2008 m. balandžio 4 d. Airija pateikė Komisijai galutinį laivų sąrašą ir paprašė, kad Komisija atitinkamai pakeistų Airijos laivynui nustatytus atskaitos lygius. Be to, reikia atsižvelgti į anksčiau neregistruotų midijoms gaudyti skirtų dragų žvejybos pajėgumą. Todėl Airijai nustatytus atskaitos lygius reikėtų padidinti 1 719 GT ir 14 608 kW.
(6)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1438/2003 I priedas pakeičiamas šio reglamento priedo tekstu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 5 d.

Labels: 7
6